KLASA: 034-06/24-01/32

URBROJ: 711-02-01/07-2024-02

Zagreb, 14. lipnja 2024.

**REDAKCIJA 034 PORTALA**

**Predmet: očitovanje na zahtjev Redakcije 034 portala**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 28. svibnja 2024. godine zaprimilo zahtjev za davanjem očitovanja koji je podnijela Redakcija 034 portala.

U podnesenom zahtjevu podnositelj postavlja upit može li čelnik jedinice lokalne samouprave koji je postao saborski zastupnik primati plaću od Hrvatskog sabora, a razliku do stare plaće, ako je primjerice bila veća od one saborske plaće (koju je aktivirao radi uštede u proračunu općine/grada), isplaćivati s računa grada odnosno općine. Dakle, može li čelnik jedinice lokalne samouprave primati plaću ili Hrvatskog sabora ili jedinice lokalne samouprave kojoj je dužnosnik odnosno postoji li i neka treća mogućnost.

Zahtjev u ovom predmetu podnesen je od strane osobe koja nije obveznik Zakona o sprječavanju sukoba interesa (“Narodne novine“, broj 143/21. i 36/24., dalje u tekstu: ZSSI) u smislu članka 3. tog Zakona, ali se sadržaj zahtjeva odnosi na tumačenje odredbe ZSSI-a. Stoga Povjerenstvo, povodom podnesenog zahtjeva podnositelja, na temelju članka 32. stavka 1. podstavka 3. ZSSI-a, na 53. sjednici održanoj 14. lipnja 2024. godine, podnositelju daje očitovanje kako slijedi.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici u smislu toga Zakona.

Člankom 3. Zakona o pravima i dužnostima zastupnika u Hrvatskom saboru („Narodne novine“, broj 55/00., 107/01., 86/09., 91/10., 49/11., 12/12., 102/14. i 44/17., u daljnjem tekstu: ZPDZHS) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, i pravo na plaću, odnosno razliku plaće ako je plaća koju zastupnik ostvaruje po drugoj osnovi manja.

Člankom 4. ZPDZHS-a propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ako ne ostvaruje plaću na temelju obnašanja zastupničke dužnosti, ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Iako je člankom 17. stavkom 2. ZSSI-a propisano da obveznici, koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti, Povjerenstvo tumači da su u ovom konkretnom slučaju relevantne odredbe ZPDZHS-a koji je lex specialis u odnosu na ZSSI.

Dakle, sukladno članku 3. i 4. ZPDZHS-a, ako bi obveznik primao plaću za obnašanje dužnosti zastupnika u Hrvatskom saboru koja bi bila manja od plaće koju bi isti primao za obnašanje dužnosti čelnika jedinice lokalne samouprave, isti ne bi imao pravo na naknadu razlike plaće do iznosa pune plaće čelnika jedinice lokalne samouprave koju bi mu isplaćivao grad, odnosno općina s obzirom da iz navedenih odredbi ZPDZHS-a proizlazi da bi obveznik imao pravo na isplatu razlike zastupničke plaće i plaće koju bi ostvarivao po drugoj osnovi, ali samo u slučaju da je plaća koju bi ostvarivao po toj drugoj osnovi manja od zastupničke plaće, ali ne i veća od nje.

Nadalje, s obzirom da dužnost zastupnika u Hrvatskom saboru nije nespojiva s dužnosti čelnika jedinice lokalne samouprave u smislu članka 9. stavka 1. Zakona o izborima zastupnika u Hrvatski sabor („Narodne novine“, broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 66/15., 104/15. i 98/19.) kojim su taksativno propisane dužnosti koje su nespojive s obnašanjem dužnosti zastupnika u Hrvatskom saboru, obveznik kao zastupnik u Hrvatskom saboru može istodobno obnašati i dužnost čelnika lokalne samouprave, s time da mora odlučiti koju će od tih dužnosti obnašati profesionalno, a koju volonterski, a što je sve dužan navesti i u imovinskoj kartici.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Redakcija 034 portala, elektroničkom poštom
2. Objava na internetskoj stranici Povjerenstva
3. Pismohrana